Banebrytende behandling mot blodtrykk
Av Linn Kathrine Yttervik og Eliese Laustsen - Denne behandlingen ser ut til å ha vanvittig god effekt, og vi er svært entusiastiske med tanke på at vi vil kunne tilby det til våre pasienter. Det sier professor ved Oslo universitetssykehus, Rikshospitalet, Thor Edvardsen, til VG.Han mener resultatet var så dramatisk da det først ble kjent, at forskerne nesten ikke trodde det de så. Nøkkelhullsoperasjonen som er unnagjort på en time, kan halvere risikoen for hjerteattakk blant pasienter med forhøyet blodtrykk. En oppfølgingsstudie som ble presentert på en europeisk hjertekonferanse i München i helgen viser ingen tilbakefall blant pasientene - hele 18 måneder etter operasjonen. Professor Murray Esler ved Saarland Universitetssykehus i Tyskland sier, ifølge The Telegraph, at operasjonen som kalles «renal denervering», gir pasienter varig lavere blodtrykk.I en studie med mer enn 100 pasienter i 11 ulike land fant forskerne 20 prosent reduksjon i pasientenes blodtrykk - uten tilbakefall halvannet år etter inngrepet. Og det uten alvorlige komplikasjoner eller bivirkninger. Universitetssykehuset i Nord Norge har allerede operert to pasienter ved hjelp av metoden og nå er Oslo universitetssykehus klare. - Ullevål sykehus vil tilby behandlingen om en måned eller to, i et samarbeid mellom nyreleger og hjerteleger, sier Edvardsen.VG skrev i fjor om de to pasientene som fikk operasjonen utført ved Universitetssykehuset i Nord Norge. Overlege ved hjertemedisin, Terje Steigen, sier at behandlingsmetoden nå er enda grundigere dokumentert. - Dette er veldig spennende, og det kan komme til å utvikle seg noe voldsomt. Vi har kanskje ennå ikke sett rekkevidden av denne forskningen, sier han. De to pasientene som ble operert i Tromsø hadde god effekt av operasjonen. - Den samme operasjonen kan ha effekt på pasienter med hjertesvikt. Det ser ut til at pasientene som får denne behandlingen har færre tilbakefall og mindre sykehusopphold, sier han.Steigen sier at de også forsker på om behandlingsmetoden kan ha effekt på sukkersyke. Flere sykehus verden over har tatt behandlingsformen i bruk, og i Rikshospitalet i København kaller behandlingen en revolusjon. Forhøyet blodtrykk er en folkesykdom. - Pasienter som har kronisk høyt blodtrykk risikerer hjerneslag, hjerteinfarkt, demens og nyresvikt. For de som ikke kan få blodtrykket senket med medisiner er denne behandlingen svært viktig, sier Steigen.
En enkel operasjon som skal halvere risikoen for hjerteinfarkt blant pasienter med høyt blodtrykk, vil være tilgjengelig for norske pasienter om noen få måneder.